Imtella' Ġunju 20, 2020 - Aġġornata 20 Ta' Ġunju, 2020 7:21am L-orizzont L-Orizzont tikkwota lill-Prim Ministru Robert Abela jgħid li lbieraħ kien jum storiku għad-demokrazija, fejn il-Kummissjoni Venezja laqgħet prattikament ir-riformi kollha proposti mill-Gvern Malti favur it-tisħiħ tas-saltna tad-dritt. Fir-rapport ewlieni tgħid ukoll li wara l-allegazzjonijiet li saru fl-aħħar sigħat dwar il-każ 17 Black, il-Prim Ministru wissa li jekk hemm xi ħadd involut aħjar jieħu l-pass ħu milli jieħu passi huwa nnifsu. It-tieni rapport jikkwota lill-eks Ministru tal-Intern Manuel Mallia jgħid li aħjar minn sentenza tal-Qorti ma jistax ikollok. Sostniet li huwa jaqbel mas-sentenza mogħtija mill-Qorti dwar il-promozzjonijiet fl-Armata fejn jispjega li l-allegazzjonijiet tal-Oppożizzjoni sfumaw fix-xejn. The Malta Independent turi ritratt ta' suldati Russi libsin il-maskra minħabba l-imxija tal-coronavirus filwaqt li sostniet li kellha tkun posposta l-parata militari li tfakkar il-75 sena mit-telfa tar-reġim Nażista. Il-parata kellha ssir fid-9 ta' Mejju iżda issa ser tinżamm fl-24 ta' Ġunju. Rapport ieħor jgħid li l-kumpanija 17 Black li s-sid tagħha huwa Yorgen Fenech kellha qligħ ta' 4.6 miljun ewro mill-Enemalta wara li nxtara windfarm fil-Montenegro. Dan ħareġ minn investigazzjoni li għamlet l-Aġenzija Reuters flimkien mat-Times of Malta. It-tielet rapport jgħid li espert fit-tekonoloġija tal-informatika qal li huwa teknikament possibbli lit-telephone ta' Chris Cardona kien ġewwa Verbert fil-Ġermanja fejn allegatament mar f'burdell iżda sostna li ma jistax jikkonferma eżatt il-post ibbażata fuq l-informazzjoni li kellu. Keith Cutajar huwa wieħed mill-esperti li qed jixhed fl-inkjesta dwar il-qtil tal-ġurnalista Daphne Caruana Galizia. In-Nazzjon In-Nazzjon tiddedika l-ewwel paġna kollha għall-konferenza tal-aħbarijiet li jngħatat mill-Kap tal-Oppożizzjoni Adrian Delia fejn tikkwotah jgħid li l-Prim Ministru Robert Abela għandu jkeċċi issa lil Joseph Muscat u lil Konrad Mizzi. Dr Delia qal li l-Partit Nazzjonalista qed jistenna li dak li nsteraq mill-poplu għandu jerġa' jinstrad lura issa, meta bħalissa hemm familji li qegħdin isofru. Ir-rapport jispjega li Dr Delia qal li huwa jistenna li l-Gvern jġib lura dawn il-flus kollha u jużahom man-negozjanti onesti u mal-ħaddiema onesti Maltin u Għawdxin. Jigħad lis-serqa multimiljunarja li nħadmet mill-Uffiċċju tal-Prim Ministru meta Robert Abela kien konsulent ta' Joseph Muscat. Jingħad li bil-ftehim li sar il-poplu nsteraq 7 miljun ewro li marru fil-kumpanija 17 Black li kienet ser titfa' flus fil-kumpaniji ta' Konrad Mizzi u Keith Schembri. The Times of Malta permezz ta' ritratt ta' Joseph Muscat u Konrad Mizzi jinawguraw il-windfarm fil-Montenegro f'Novembru tal-2019 tgħid li l-kumpanija 17 Black ta' Yorgen Fenech daħlet 4.6 miljun ewro minn dan il-ftehim. Tispjega li kemm Joseph Muscat kif ukoll Konrad Mizzi qalu li ma kinux jafu b'din ir-rabta. Jingħad li r-records pubbliċi tal-Enemalta li hija tal-Gvern ħalset 10.3 miljun ewro biex tixtri l-ishma tal-windfarm mingħand il-kumpanija Cifidex f'Diċembru tal-2015 li nxtraw ġimagħtejn qabel għas-somma ta' 2.9 miljun ewro. Ilbieraħ il-Prim Ministru Robert Abela sejjaħ għal investigazzjoni sħiħa dwar il-windfarm fil-Montenegro. Sostna li għandha ssir investigazzjoni mill-istituzzjonijiet u għandhom jitressqu persuni l-Qorti jekk tinstab responsabiltà kriminali.